Stokkelia | flylogg.no
flylogg.no
Bjørn Henrik Vangsteins loggbok for paragliding
Meny Gå til innhold
Hjem
Bøker om været
Flyving i Sør-Frankrike
Solfjellstua
Sundvollen
Brandbukampen
Om meg
Stikkordarkiv: Stokkelia
Stokkelia – Rollag 27. april 2014 (70 km / 79 km)
Tracklog Stokkelia-Rollag 27. april 2014
Skollenborg rett frem, Kongsberg med skibakkene, og Darbu i høyre bildekant.
Fra Stokkelia via Grøtterud til Rollag! Forventningene til dagen var en lokal termikktur med enkel hjemreise. Jeg endte opp med ny pers og en eventyrlig tur opp langs Numedalslågen.
Turen fikk en trang fødsel. Jeg var nesten på vei til å pakke ned pga. enorm startkø og nesten vindstille på start. Men etter mye venting kom jeg meg ut – i stille luft og skygge – uten store forhåpninger.
Etter spennende manøvrering lavt over trærne (der veien svinger) løsnet det noe med kraft i. Jeg kunne etter hvert sette kursen mot Grøtterud hvor jeg på ny fant en energisk boble omtrent ved tjernet der luftsportsboksen begynner. Herfra kunne jeg fly under store cumuluser et godt stykke oppover dalen. Ved golfbanen fant jeg nok en hissig boble (måtte trekke ører). Det ble lett å komme seg forbi Kongsberg.
25 km. Passerer Kongsberg i god høyde. Turen endte forbi Blefjell som man ser i horisonten (med snø på).
Kraftig løft over Sulusåsen nord for byen (trakk atter ører). Måtte styre ut i dalen for å unngå skysuget. Fikk god høyde, suste forbi Lampeland, og kuttet svingen og fortsette direkte mot Flesberg.
Passert Kongsberg. I skybas før Lampeland.
40 km. Ut av skybas i 2500 m – Lampeland rett frem. Snødekte Blefjell til venstre.
Oppdaget to vinger som skrudde under en stor sky noen kilometer lenger fremme. De var kommet seg nesten til skybas da jeg ankom (lavt nå), men de forsvant, og jeg så dem ikke igjen. Jeg måtte for første gang peke meg ut en mulig landing, men fant svake puff som jeg så vidt klarte å klamre meg fast til. Det gikk etter hvert stødig oppover. Et seilfly kom glidende og tanket høyde under samme sky.
Lavere nå – ikke opplagt å komme mye lenger. Passert Lampeland, Flesberg rett frem.
47 km. 2400 meter. Fant nytt løft, og setter kursen mot Fleksåsen til høyre i dalen. Færre skyer. Det blir ikke fullt så lett herfra.
53 km. Etter mye strev kom jeg meg opp igjen i daff termikk over Fleksåsen. Har kommet meg på høyde med Blefjell. Skyene er flatere, ikke mye mer å hente.
Det var blått videre oppover dalen, men jeg hadde god høyde og siktet på Fleksåsen (fortsatt med litt snø på). Var egentlig veldig fornøyd med turen på dette tidspunktet. Etter et langt sklistrekk kom jeg frem, og tross lite skyer og lav sol fant jeg løft her også. Det var få skyer innen rekkevidde, og jeg skrudde tålmodig på det jeg fant. Hadde sett meg ut landinger, men høyden var god nok til at jeg kunne flytte blikket lenger oppover i dalen.
Jeg siktet meg inn på en åker (Ulvik gård med en svær høyspent over) ved en bratt ås (Vrågå) hvor bart fjell varmet seg i kveldssola. Kom lavt inn her, men ble reddet av løft langs fjellkanten, og over toppen fikk jeg fin høyde. En vinge kom glidende mot meg fra øst (imponerende å krysse her over all den skogen!), som skrudde og forsvant oppover dalen.
62 km. Fant prima termikk ved Vrågå (Ulvik gård). Flott utsikt til Gaustatoppen og Brattefjell.
Over Vrågå – utsikt mot Norefjell.
Nå var det redusert synk ute i dalen. Måtte stadig peke ut nytt landingsjorde, men turte ikke å legge meg inn langs åssidene. (Det var nok en feilvurdering som kostet meg kilometre.)
68 km. Nådd frem til Rollag. Gaustatoppen i horisonten. Landet ved elva i høyre bildekant (70 km åpen distanse, 79 km i 5 punktsdistanse).
Rett over elva fant jeg overraskende litt daltermikk. Jeg vant litt på det, men klokka var seks, og jeg hadde allerede bestemt meg for å lande i dette området. Fikk kjenne motvind for første gang på turen, det hadde ellers vært nesten vindstille. Fant et svært, åpent jorde der dalen svinger nordvest, og fikk en enkel landing langs elva i lav sol. Jeg ble stående og glane en stund. Ny rekord og helt overraskende en fantastisk tur. En herlig følelse!
Landing langs elva ved Vårviken 4 km nord for Rollag.
Jeg må innrømme at jeg den siste delen av turen begynte å bekymre meg for hvordan jeg skulle komme meg tilbake. Kona sjekket bussruter for meg pr. telefon, men jeg måtte avskrive 1930-bussen fra Rollag til Kongsberg. En ting var å komme seg til Kongsberg, men videre derfra var en større utfordring. Å haike i mørket er håpløst. Jeg trengte skikkelig flaks. Etter noen minutters haiking fikk jeg skyss med en veldig raus kar – Ole Kristoffer. Han skulle til Notodden via Kongsberg, men tok en durabelig omvei og kjørte meg helt opp til bilen på Stokkelia. Gjett om jeg var takknemlig!
Tracklog
Flight statistics Date 2014-04-27 Start/finish 12:17:28 - 16:34:09 Duration 4 : 16 : 41 Max./min. height 2501 / 206 m Max. mean/top speed 54 km/h / 60 km/h Max/min climb rate 4.47 / -3.05 m/s over 60s Total distance 157.24 km
Dette innlegget ble skrevet i Distanseturer, Flyturer og merket Distansetur, Grøtterud, Rollag, Skyer, Stokkelia, Termikk, april 27, 2014 av admin.
Stokkelia 28. september 2013 – tur nr. 1-4
Fire små turer i hyggelig selskap, og fint gjensyn med Stokkelia – første gang i år. Fine startforhold, og litt løft her og der som forlenget skliturene. Det er gøy å se kurselever ta sine første høydeturer – med smittende entusiasme.
43 minutter totalt, 410 m.o.h.
Dette innlegget ble skrevet i Flyturer og merket Paragliding, Sklitur, Stokkelia, september 28, 2013 av admin.
Stokkelia 29. april 2012
I Oslo blåste det friskt fra nordøst om morgenen, men varslene lovet mindre vind ut over dagen. Trykket var ganske høyt (1023 hpa) og himmelen blå – dette var ikke dagen for lubne cumuluser. Østavind byr ikke på mange flymuligheter. Stokkelia har enkel start og landing og muligheten for å kjøre omtrent helt opp. Og til tross for økenavnet «Bøstelia» har jeg så langt bare hatt minneverdige termikkturer her. Derfor seiler dette stedet raskt opp på lista mi når vinden kommer fra Sverige.
Heldigvis fikk jeg med meg Arne S., og til tross for NC-sirkus i Hjartdal myldret det med piloter på start. Et cirrusslør så en stund ut til å dempe festen, men det løste seg heldigvis raskt opp. Som sist gjorde termikken seg gjeldene relativt tidlig. Allerede halv tolv var syklusene merkbare, og ikke lenge etter hang de første vingene høyt over kollen til høyre. Stemningen steg merkbart, brått ville alle ut og på nedre start ble det selvsagt kø. Jeg benyttet derfor anledningen til å prøve den øvre starten. Og det er bare å slå fast at når det er litt tak i startvinden er øvre start langt å foretrekke.
Stadig vekk kom det blaff med løft. Jeg startet i en god syklus og kom meg raskt klar av terrenget. På vei bortover langs veien til høyre sveivet jeg over noe med mer energi i og vant 500 meter. Deretter var det enkelt å holde seg oppe, og i over halvannen time kunne jeg gi meg hen til fri og uhemmet skruing over kollene bakenfor start. Termikken ble gradvis bedre, men av og til også mer turbulent enn jeg satte pris på.
Fjorten dager før hadde jeg en viss suksess med et forsøk på å krysse over til Hvittingfoss – mitt første forsøk på distansetur. Det eventyret ga mersmak. Etter å ha reddet meg opp fra lav høyde i dagens største boble satte jeg kursen sørover. På veien over koller og skau hang jeg meg på en driftboble som skulle samme vei. Ikke før jeg kom ut i dalen vest for Hvittingfoss sentrum begynte det å synke igjen. Dette var dagens vendepunkt. Her fant jeg nytt løft, medvind og raust med landingsjorder langs lågen oppover – valget ble enkelt.
Det føltes litt dristig å legge av sted inn over ukjent terreng mutters alene, men samtidig skjerpende – nå var det brått mangt å ta stilling til! Jeg fulgte østsiden av dalen hvor det var mye bart fjell som nå stekte i sola. Jeg fant tre bobler på veien, og det gikk lekende lett frem til rett før Efteløt. Her sank det kraftig og luften var urolig – muligens på grunn av rotor fra østavinden som strøk over dalkanten. Jeg vurderte et øyeblikk muligheten for hang på andre siden av dalen, men slutten på turen kom raskere enn jeg hadde regnet med. Jeg valgte jordet ved siden av Efteløt kirke, men her var lufta alt annet enn salig. Innflyvningen ble akkompagnert av blafrende ører og flere innklapp. Det er stressende å prøve å treffe landingen samtidig som vingen på egen hånd prøver å pakke sammen for dagen. Hundre meter over landing roet det seg. Det var en underlig følelse å stå i en åker et sted jeg aldri har vært før.
Det er grensesprengende å fly på denne måten. Turen satte sporten i et nytt perspektiv for meg – så mye er ennå ugjort under duk og liner. Arne hadde vært så grei å få bragt ned bilen og før jeg nådde riksveien kom han susende. Takk for henting og en flott dag!
Dette innlegget ble skrevet i Distanseturer, Flyturer og merket Distanse, Paragliding, Stokkelia, Termikk, april 29, 2012 av admin.
Stokkelia 14. april 2012
At denne turen skulle ende opp med å bli en distansetur – min aller første – var på ingen måte opplagt. Værmeldingene var sprikende, og tvilen rådde i Sondres komfortable Passat hvori Inger og jeg var passasjerer. Vi var tidlig ute, men usikre på hvor det ville bli bra, og valgte å starte dagen med en sklitur fra Stokkelia.
Stokkelia vartet opp med sol, litt startvind og usedvanlig mange og blide piloter. De første tok av allerede kl 11. Vi finstuderte deres manøvre, og planene om sklitur ble da raskt avlyst. Her kunne det lønne seg å vente. Etter hvert klarte en og annen å finne noe å holde seg oppe på. Dermed raslet det hektisk i duk og liner på start. Syklusene blafret etter hvert taktfast inn – de var ikke så sterke, men varte lenge.
En ganske betydelig flokk hadde samlet seg i god høyde over kollen ute til høyre da jeg sto klar. Inneværende syklus var godt og vel over da jeg omsider fikk lurt meg ut. Fordi jeg hadde liten fart over kanten, mistet jeg skummelt mye høyde og måtte noen sekunder stirre stivt på rekka med grantrær foran meg. Jeg kom greit over, men i dag var høydemetrene dyre og stemningen sank om bord.
Kjentfolk hadde gitt gode spesifikasjoner på hvor det var mest sannsynlig å finne løft, og jeg styrte målbevisst ut til høyre langs veien. I hårnålssvingen pep det stadig i varioen, men jeg var allerede veldig nære terrenget og kom nærmere tretoppene enn jeg likte i mine forsøk på å redde turen. Dessuten var jeg ikke alene om å raske rundt i krattet der etter det lille naturen hadde å by på, og det ble vanskelig å fokusere.
I sum gikk det mer ned enn opp, og til slutt ga jeg opp og satte kursen mot landing. Jeg krysset et hogstfelt hvor det sto et skur med blikktak – som sannsynligvis var ganske hett. For like overraskende som gledelig steg det noe svakt og puslete opp akkurat her. Da var jeg 150 meter under start og 150 meter over landing, og hadde vanskelig for å tro at det lille puffet var redningen. Men termikken på Stokkelia er ikke som annen termikk – boblene er ganske store selv lavt over terrenget. Jeg klamret meg til den lille flaksen jeg fikk, og til slutt sto jubelen i taket – dvs. høydebegrensningen. Lite smaker som en skikkelig low-save!
Og når man først er kommet opp, er det jo som kjent adskillig enklere å finne mer av godsakene. Startområdet leverte bobler som en kelner i en champagnebar, og det var reneste 'happy hour'.
Mine følgesvenner hadde sett seg nødt til å lande, og var etter hvert aktive på radioen der de sto nede i åkeren. De ville videre til flysteder med bedre startforhold mens jeg slet med å holde meg under høydebegrensningen. Skulle jeg lande, eller fly rundt her alene – langt hjemmefra og uten bil? Jeg valgte det første, men på vei ned – på samme sted og godt under start – traff jeg atter frøken Hogstfeltboble som smilte og blunket til meg. I et anfall av karakterbrist lot jeg meg igjen lokke med opp til den kjølige luften på 1000 meter. Jeg kunne nesten høre Sondre rasle med bilnøklene sine.
En liten gjeng hadde på dette tidspunkt flydd over til Hvittingfoss og underholdt oss lokale med mye detaljert flyinfo på radioen. Sondre og Inger med bilen lovet å plukke meg opp der hvis jeg virkelig var klar for manndomsprøven. Jeg var i tvil om prosjektet – ikke minst fordi jeg ikke hadde peiling på hvor Hvittingfoss lå i terrenget eller hvor langt det var. Men en og annen på radioen ga meg tips om retningen, og da jeg igjen fikk ei fin boble dro jeg i vei over kollene. Heldigvis fungerte Inger og Sondre som mobile flyveledere langs veien. Jeg skjønte ikke helt hvilken kolle jeg måtte over for å finne Grøtterud, og var ganske forvirret en stund.
Jeg tok ingen sjanser og tok de tre boblene jeg kom over på veien. Da jeg så hvor kort vei det var over ble jeg selvsagt litt flau, men mest av alt veldig fornøyd med å ha fristet skjebnen over ukjent terreng – for første gang.
Skjønte ikke helt hvor i Hvittingsfoss det er ment at man skal lande, men nok en vennlig sjel på radioen guidet meg frem til et svært jorde ved en liten kirke. Der sto Inger og Sondre – det ble selvsagt high-five og hurtig nedpakking. Flydagen var ikke slutt, Eggekollen ventet på oss! Takk til dere begge for tålmodig og hyggelig hentetjeneste!
Dette innlegget ble skrevet i Distanseturer, Flyturer og merket Distansetur, Nova Mentor 2, Paragliding, Stokkelia, Termikk, april 14, 2012 av admin.
Bjørn Henrik Vangstein
Brandbu 2013
Brandbu 2013
Arkiv
september 2016 (1)
august 2015 (1)
mai 2015 (3)
april 2015 (1)
mars 2015 (1)
februar 2015 (1)
juni 2014 (1)
mai 2014 (1)
april 2014 (6)
mars 2014 (3)
januar 2014 (1)
desember 2013 (1)
november 2013 (1)
oktober 2013 (1)
september 2013 (6)
august 2013 (7)
juli 2013 (10)
juni 2013 (5)
mai 2013 (7)
april 2013 (6)
mars 2013 (4)
februar 2013 (6)
november 2012 (1)
oktober 2012 (4)
september 2012 (4)
august 2012 (4)
juli 2012 (6)
april 2012 (2)
Kategorier
Artikler (2)
Distanseturer (13)
Flyturer (87)
Nyheter (5)
Uncategorized (1)
Ordsky
Alicante Brandbukampen Cabo Santa Pola Distanse Distansetur Eggekollen Espesetra Frankrike Gaustatoppen Gourdon Greolieres Grøtterud Grøtterund Hafjell Hang Hangglider Hjartdal Kveldstermikk Kysthang Noresund Nova Mentor 3 OPK Ozone Delta 2 Palomaret Paragliding Provence Påske Regn Ringerudkollen Rollag Sigdal Sklitur Skyer Soaring Sol Solbergåsen Solfjellstua Stokkelia Sundvollen Tandem Telt Termikk Torden Vind Vinterflyving
Siste innlegg
Sundvollen – Lier 3. september 2016 september 3, 2016
Hjartdal 22. august 2015 (54 km) august 22, 2015
Sundvollen 27. mai 2015 mai 27, 2015
Sundvollen 10. mai 2015 mai 10, 2015
Tinden i Hemsedal 2. mai 2015 mai 2, 2015
Siste kommentarer
Blogroll
flightlog.org Bjørn Henrik Vangsteins turer på flightlog.org
Stolt drevet av WordPress